A Bizottság határozata

(2001. május 4.)

a specifikus kórokozóktól mentes tojások tagsággal nem rendelkező országokból történő behozatalára vonatkozó állat-egészségügyi feltételek és a szükséges állatorvosi bizonyítvány meghatározásáról, valamint a tagállamok által e tojások behozatalára feljogosított, tagsággal nem rendelkező országok jegyzékének megállapításáról

(az értesítés a C(2001) 1174. számú dokumentummal történt)

(EGT vonatkozású szöveg)

(2001/393/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1999/90/EK irányelvvel [1] módosított, a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre [2] és különösen annak 23. cikkére, 24. cikkének (2) bekezdésére, valamint 26. és 27a. cikkére,

mivel:

(1) A specifikus kórokozóktól mentes (SPF) tojások olyan keltetőtojások, amelyeket laboratóriumokban diagnosztikai eljárásokra, oltóanyagok előállítására és tesztelésére, valamint kutatásra és gyógyszerészeti célokra használnak, és amelyeket pecséttel kell megjelölni.

(2) A keltetőtojások és a naposcsibék termeléséről és forgalmazásáról szóló, 1975. október 29-i 2782/75/EGK tanácsi rendelet [3] és az azt végrehajtó 1868/77/EGK bizottsági rendelet [4] meghatározza a keltetőtojások jelölésére vonatkozó követelményeket.

(3) Az SPF tojások emberi fogyasztásra alkalmatlanok.

(4) Az SPF tojásokat nem határozták meg külön a közösségi jogszabályokban, ezért azokat külön meg kell határozni.

(5) Az SPF tojásokat a követelményeket meghatározó, hatályos Európai gyógyszerkönyvvel [5] összhangban kell előállítani.

(6) E sajátos jellemzők révén kell megakadályozni a klasszikus baromfipestis, a Newcastle-betegség és más baromfibetegségek Közösségbe történő bevitelét azzal a feltétellel, hogy e határozat összes többi rendelkezését alkalmazzák.

(7) A tagállamok olyan országokból kívánnak SPF tojásokat behozni, amelyeket nem tekintenek mentesnek a Newcastle-betegségtől és a klasszikus baromfipestistől, de amelyek kielégítő állat-egészségügyi biztosítékokat tudnak nyújtani e speciális termékre vonatkozóan.

(8) Az SPF tojásokat csak olyan létesítményekben szabad felhasználni, amelyekben használat után oly módon semmisítik meg vagy olyan más módon kezelik azokat, amellyel elkerülhető a betegség elterjedésének valamennyi veszélye.

(9) Az e kategóriába tartozó tojásokra vonatkozóan állat-egészségügyi bizonyítványt kell készíteni, és össze kell állítani azon harmadik országok jegyzékét, amelyek az érintett tojások Közösségbe történő kiviteléhez e bizonyítvány használatára engedélyt kaptak.

(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

E határozat alkalmazásában az alábbi meghatározást kell alkalmazni: "A specifikus kórokozóktól mentes (SPF) tojások a 90/539/EGK tanácsi irányelv 2. cikkének (2) bekezdésében megállapított, az Európai gyógyszerkönyvben leírt, "specifikus kórokozóktól mentes baromfiállományból" származó, és kizárólag diagnosztikai, kutatási vagy gyógyszerészeti felhasználásra szánt keltetőtojások."

2. cikk

(1) A tagállamok abban az esetben engedélyezik az SPF tojások behozatalát az I. mellékletben felsorolt harmadik országokból vagy harmadik országok egyes részeiből, ha azok megfelelnek a II. mellékletben meghatározott állat-egészségügyi bizonyítvány követelményeinek, és a szállítmányt megfelelően kitöltött és aláírt bizonyítvány kíséri.

(2) A tagállamok az SPF tojások behozatalát csak abban az esetben engedélyezik, ha azokat olyan bélyegzéssel látják el, amely feltünteti az ország ISO kódját és a létesítmény engedélyezési számát, és ha ugyanezen információkat jól láthatóan és olvashatóan a csomagoláson is feltüntetik, amelyből kitűnik, hogy a szállítmány e speciális terméket tartalmazza; továbbá a behozatali ellenőrzést követően a szállítmányt közvetlenül a végső rendeltetési helyére kell szállítani. A jelölésnek a tojások forgalomba hozatalára vonatkozóan összhangban kell lennie a 2782/85/EGK rendelet legutóbbi módosítása szerinti 6. cikkében és az annak végrehajtásáról szóló 1868/77/EGK rendeletben megállapított általános követelményekkel.

3. cikk

A fel nem használt tojásokat, a tojások valamennyi csomagolóanyagát és minden hulladékrészét vagy hulladéktermékét használat után el kell égetni vagy más olyan módon kell kezelni, amellyel elkerülhető a betegség elterjedésének minden veszélye.

4. cikk

Ezt a határozatot az olyan specifikus kórokozóktól mentes tojásokra kell alkalmazni, amelyek hitelesítése 2001. április 30. után történt.

5. cikk

Ennek a határozatnak a tagállamok a címzettjei.

Kelt Brüsszelben, 2001. május 4-én.

a Bizottság részéről

David Byrne

a Bizottság tagja

[1] HL L 300., 1999.11.23., 19. o.

[2] HL L 303., 1990.10.31., 6. o.

[3] HL L 282., 1975.11.1., 100. o.

[4] HL L 209., 1977.8.17., 1. o.

[5] Harmadik kiadás, Európa Tanács, 1997.

--------------------------------------------------

I. MELLÉKLET

Azon harmadik országok, amelyek számára a specifikus kórokozóktól mentes (SPF) tojások Európai Unióba történő behozatalához engedélyezett az e határozat II. mellékletében meghatározott bizonyítvány használata, a 79/542/EGK tanácsi határozat mellékletének I. részében szerepelnek.

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------